Wallabies swig teen All Blacks se teenaanvalleDit is moeilik genoeg om die All Blacks mét genoeg besit te klop, en dis feitlik onmoontlik daarsonder. Dít was die verhaal Saterdag in Sydney waar die All Blacks in die tweede helfte vyf van hulle ses drieë gaan druk en 33 punte in hulle oorwinning met 38-13 aangeteken het. Die eerste helfte het ook aan die All Blacks behoort omdat hulle die besit en daarmee saam ook gebied oorheers het. Hulle kon egter met die baie eerstefase-besit nie veel uitrig teen goeie verdediging nie. Die Wallabies het weinig regte aanvalskanse gehad, maar het ná volgehoue besit en baie fases en heelwat amperse drieë laat in die eerste kwart, die kans weggesmyt om die telling na 10-0 op die skuif. Toegegee, die All Blacks se trots was in dié tydperk op die spel en onbetwisbaar duidelik met hulle ondeurdringbare keerwerk. Aanval is miskien hul sterkpunt, maar hulle kán werklik keer as dit moet (soos die Crusaders in verlede week se Superrugby-eindstryd teen die Lions gewys het). Self deurkom kon die Swartspan ondanks die baie besit nie. Daarvoor het die opskietverdediging van die Wallabies gesorg wat selfs heelwat hanteerfoute aan die All Blacks se kant tot gevolg gehad het. Maar toe het Nieu-Seeland se eerste drie met tipiese goeie oordeel, aangeë en die identifisering van spasie twee minute voor rustyd gekom. Twee minute na rustyd het nog een gevolg en daarna was die Wallabies se fut hoofsaaklik uit nadat hulle rustyd met 6-5 voor was. Die All Blacks se bekende teenaanvalle het ná rustyd begin toe die Wallabies ook by die afbreekpunte te veel balle omgekeer het en veral by die lynstane, waar hulle sewe van hul eie ingooie afgestaan het, gesukkel het. Nieu-Seeland het ook in die skrum beter gevaar. Hul oortuigende oorheersing by die voorspelers, waar die Wallabies die Iere twee maande gelede vasgevat het, getuig daarvan dat hierdie ŉ span is wat op elke gebied sy stempel kan afdruk en kan oorheers. Maar dit het ons tog darem geweet, of hoe? Puntemakers ‒ Australië (6) 13: Drie: Jack Maddocks. Strafdoele: Bernard Foley, Reece Hodge. Doelskop: Foley. Nieu-Seeland (5) 38: Drieë: Aaron Smith, Jack Goodhue, Beauden Barrett, Brodie Retallick, Waisake Naholo (2). Doelskoppe: Barrett (4)